text: Sådan gik det storkene i Smedager
  30 september 2016 kl. 15.41
  Det har været et rigtig hårdt år for storkeparret Tommy og Anika fra Smedager. Ingen af deres fire unger overlevede sommeren.
  - Det har virkelig været træls. Alt gik galt – hold da op en sæson!
  Sådan siger Mogens Lange fra storkene.dk om storkesæsonen i Smedager.
  Det er fem måneder siden, at storkeparret Tommy og Anika slog sig ned i storkereden i Smedager. Og der gik ikke længe, inden det første æg blev lagt. Hele fem æg nåede Anika at lægge i reden, og der blev passet godt på dem.
  Men idyllen varede ikke længe i reden. Storkefamilien blev nemlig ramt af uheld efter uheld. Først viste det sig, at et af de fem storkeæg var golde. Dernæst havde familien svært ved at finde mad nok og storkefar Tommy fik problemer med benet. Og sidst men ikke mindst døde tre af de fire unger i reden, inden de blev ret gamle.
  - Vi havde håbet på, at i hvert fald 2 eller tre af ungerne i reden blev flyveklar, men sådan gik det desværre ikke, siger Mogens Lange til TV SYD.
  Den sidste overlevende storkeunge i reden fik navnet Pippi, og det så lovende ud for den lille fighter. Pippi klarede sig så godt, at hun søndag den 7. august lettede fra reden. Men ulykkeligvis vendte hun aldrig tilbage til reden. Hvad der præcist blev af Pippi, ved vi ikke, men med al sandsynlighed døde hun.
  
  Mogens Lange, storkene.dk: "Jeg tror nok, at storkene skal komme tilbage."
  Trods en meget uheldig storkesæson i Smedager er der optimisme at spore hos Mogens Lange fra storkene.dk.
  - Jeg tror nok, at storkene skal komme tilbage. I det mindste blev én af ungerne flyveklar, og det betyder, at der er håb for at Tommy og Anika vender tilbage, siger Mogens Lange til TV SYD.
  